Партизански отряд „Народен юмрук“
Партизански отряд „Народен юмрук“ е подразделение на Шеста Ямболска въстаническа оперативна зона на НОВА по време на комунистическото партизанско движение в България (1941 – 1944). Действа в района на Поморие.

Първите партизани излизат в нелегалност през 1943 г. Формират Поморийската партизанска група. След разрастване на 4 април 1944 г. край село Обзор, Поморийско прераства в отряд „Народен юмрук“. Командир е Николай Лъсков, политкомисар Михаил Дойчев.

В началото на май 1944 година отрядът е в състав 63 души – 53 мъже и 10 жени. На 6 май 1944 г. безкръвно обезоръжава три морски поста в Несебърския залив – „Бунарджика“, „Свети Влас“ и „Козлука“. В началото на юни напада едновременно лесничейството в местността „Балабандере“, пехотния пост „Камчия“, железопътната линия Карнобат-Шумен и с. Емирово.

На 19 юни 1944 г. по време на лятната правителствена офанзива при бой с правителствени части южно от с. Голица отрядът е разбит. Трима партизани са убити, 12 са заловени.

Основната група от оцелелите партизани се присъединяват към партизански отряд „Васил Левски“ (Варна), действащ по долното течение на р. Камчия.

Източници 

Отряди на НОВА